Document ID: 32010D0079

32010D0079
L 037/74
SLUŽBENI LIST EUROPSKE UNIJE
19.10.2009.
ODLUKA KOMISIJE
od 19. listopada 2009.
o izmjeni odluka 2006/679/EZ i 2006/860/EZ o tehničkim specifikacijama za interoperabilnost podsustava transeuropskog konvencionalnog željezničkog sustava i željezničkog sustava velikih brzina
(priopćena pod brojem dokumenta C(2009) 7787)
(Tekst značajan za EGP)
(2010/79/EZ)
KOMISIJA EUROPSKIH ZAJEDICA,
uzimajući u obzir Ugovor o osnivanju Europske zajednice,
uzimajući u obzir Direktivu 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava u Zajednici (1), a posebno njezin članak 6. stavak 1.,
uzimajući u obzir preporuku Europske agencije za željeznice (ERA-REC-38-2009-ERTMS) od 24. travnja 2009. o ažuriranju Priloga A TSI-ja prometno-upravljačkog i signalno-sigurnosnog podsustava transeuropskog željezničkog konvencionalnog sustava i željezničkog sustava velikih brzina,
budući da:
(1)
Odluka Vijeća 2006/679/EZ od 28. ožujka 2006. o tehničkim specifikacijama za interoperabilnost prometno-upravljačkog i signalno-sigurnosnog podsustava transeuropskog konvencionalnog željezničkog sustava (2) utvrdila je tehničke specifikacije za interoperabilnost (TSI) u odnosu na prometno-upravljački i signalno-sigurnosni podsustav transeuropskog konvencionalnog željezničkog sustava.
(2)
Odluka Vijeća 2006/860/EZ od 7. studenoga 2006. o tehničkoj specifikaciji za interoperabilnost prometno-upravljačkog i signalno-sigurnosnog podsustava transeuropskog željezničkog sustava velikih brzina (3) utvrdila je tehničke specifikacije za interoperabilnost (TSI) u odnosu na prometno-upravljački i signalno-sigurnosni podsustav transeuropskog željezničkog sustava velikih brzina.
(3)
U skladu s člankom 2. Odluke Komisije 2008/386/EZ od 23. travnja 2008. o izmjeni Priloga A Odluci 2006/679/EZ o tehničkim specifikacijama za interoperabilnost prometno-upravljačkog i signalno-sigurnosnog podsustava transeuropskog konvencionalnog željezničkog sustava i Priloga A Odluci 2006/860/EZ o tehničkim specifikacijama za interoperabilnost prometno-upravljačkog i signalno-sigurnosnog podsustava transeuropskog željezničkog sustava velikih brzina (4), potrebno je nadopuniti ETCS specifikacije tako da uključuju ažurirane zajedničke ispitne specifikacije.
(4)
Niz tehničkih dokumenata iz Priloga A odlukama 2006/679/EZ i 2006/860/EZ mora se ažurirati s ciljem njihove prilagodbe tehničkom napretku.
(5)
Odluke 2006/679/EZ i 2006/860/EZ treba stoga izmijeniti na odgovarajući način.
(6)
Mjere predviđene ovom Odlukom u skladu su s mišljenjem Odbora za interoperabilnost i sigurnost željezničkog sustava, uspostavljenog na temelju članka 29. Direktive 2008/57/EZ,
DONIJELA JE OVU ODLUKU:
Članak 1.
Popis obveznih specifikacija i popis informativnih specifikacija koji su utvrđeni u Prilogu A Odluci 2006/679/EZ i u Prilogu A Odluci 2006/860/EZ zamjenjuju se popisom obveznih specifikacija i popisom informativnih specifikacija sadržanih u Prilogu ovoj Odluci. Bilješke koje se odnose na Odluku 2002/731/EZ u Prilogu H TSI-ju priloženog Odluci 2006/679/EZ i Prilogu H TSI-ju priloženog Odluci 2006/860/EZ brišu se.
Članak 2.
Ova se Odluka primjenjuje od 1. travnja 2010.
Članak 3.
Ova je Odluka upućena državama članicama.
Sastavljeno u Bruxellesu 19. listopada 2009.

Labels: 7
8
15